CELEX: 32021D1796
Language: hr
Date: 2021-09-28 00:00:00
Title: Odluka Vijeća (EU) 2021/1796 od 28. rujna 2021. o stajalištu koje treba zauzeti u ime Europske unije u okviru Komisije osnovane Konvencijom o zaštiti morskog okoliša sjeveroistočnog Atlantika u pogledu odluke o uspostavi zaštićenog morskog područja sjevernoatlantske struje i Evlanovljeve podmorske planine (NACES) i preporuke o upravljanju zaštićenim morskim područjem NACES-a

12.10.2021   
               
               
                  HR
               
               
                  Službeni list Europske unije
               
               
                  L 361/46
               
            
         ODLUKA VIJEĆA (EU) 2021/1796
         od 28. rujna 2021.
         o stajalištu koje treba zauzeti u ime Europske unije u okviru Komisije osnovane Konvencijom o zaštiti morskog okoliša sjeveroistočnog Atlantika u pogledu odluke o uspostavi zaštićenog morskog područja sjevernoatlantske struje i Evlanovljeve podmorske planine (NACES) i preporuke o upravljanju zaštićenim morskim područjem NACES-a
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Konvencija o zaštiti morskog okoliša sjeveroistočnog Atlantika (1) („Konvencija”), čija je Unija ugovorna stranka, stupila je na snagu 25. ožujka 1998.
                  
               
                     (2)
                  
                  
                     U skladu s člankom 10. stavkom 3. Konvencije, Komisija osnovana njezinim člankom 10. stavkom 1. („Komisija OSPAR”) može donositi odluke i preporuke u skladu s njezinim člankom 13.
                  
               
                     (3)
                  
                  
                     Na svojem 24. sastanku 1. listopada 2021., Komisija OSPAR treba donijeti odluku o uspostavi zaštićenog morskog područja sjevernoatlantske struje i Evlanovljeve podmorske planine („zaštićeno morsko područje NACES-a”) i preporuku o upravljanju zaštićenim morskim područjem NACES-a.
                  
               
                     (4)
                  
                  
                     Predviđenom odlukom Komisije OSPAR uspostavlja se zaštićeno morsko područje NACES-a i navode se njegove granice.
                  
               
                     (5)
                  
                  
                     Cilj je predviđene preporuke Komisije OSPAR usmjeriti ugovorne stranke u njihovim djelovanjima i donošenju mjera za postizanje ciljeva očuvanja utvrđenih u prilogu toj preporuci.
                  
               
                     (6)
                  
                  
                     Dva predviđena akta Komisije OSPAR blisko su povezana pa je primjereno da su oba obuhvaćena istim stajalištem Unije.
                  
               
                     (7)
                  
                  
                     Predviđeni akti odnose se na zaštitu okoliša, što je u podijeljenoj nadležnosti između Unije i njezinih država članica na temelju članka 4. stavka 2. točke (e) UFEU-a. Predviđeni akti nisu dio područja koje je u velikoj mjeri obuhvaćeno pravilima Unije u vezi s takvom zaštitom. Unija ne namjerava iskoristiti mogućnost izvršavanja svoje vanjske nadležnosti u pogledu područja obuhvaćenih tim aktima u odnosu na koje Unija svoju nadležnost još nije izvršavala na unutarnjoj razini.
                  
               
                     (8)
                  
                  
                     Primjereno je utvrditi stajalište koje treba zauzeti u ime Unije u okviru Komisije OSPAR jer će njezina odluka biti obvezujuća za Uniju,
                  
               DONIJELO JE OVU ODLUKU:
         
            Članak 1.
            Stajalište koje treba zauzeti u ime Unije na 24.sastanku Komisije OSPAR jest da se podupre donošenje odluke o uspostavi zaštićenog morskog područja sjevernoatlantske struje i Evlanovljeve podmorske planine (zaštićeno morsko područje NACES-a) i preporuke o upravljanju zaštićenim morskim područjem NACES-a.
         
         
            Članak 2.
            Predstavnici Unije, uz savjetovanje s državama članicama tijekom koordinacijskih sastanaka na licu mjesta, mogu bez daljnje odluke Vijeća dogovoriti doradu stajališta iz članka 1. s obzirom na razvoj događaja na 24. sastanku Komisije OSPAR.
         
         
            Članak 3.
            Ova Odluka stupa na snagu na dan donošenja.
         
         
            Sastavljeno u Bruxellesu 28. rujna 2021.
            
               
                  Za Vijeće
               
               
                  Predsjednica
               
               S. KUSTEC
            
         
         
            (1)  SL L 104, 3.4.1998., str. 2.